Studentene satser på sol

*Studentene i Oslo satser på miljø, og investerer nå 4,4 millioner av årets semesteravgift i solceller på takene i de nye studenthusene på Kringsjå Studentby. Studentboligene på Kringsjå henter også energi fra studentbyens egne jordvarmebrønner.*

* Vi satser på sol og jordvarme på Kringsjå Studentby og henter energi både fra himmel og jord med disse tiltakene. Vi investerer nå 4,4 millioner av semesteravgiften i solcelleanlegget, sier Gabrielle Legrand Gjerdset, student og styreleder i SiO.

De nye studentboligene på Kringsjå studentby vil ha et energiforbruk på om lag 46 kwh/m2 per år. Det lave forbruket oppnås ved at byggene selv produserer energi, at det er valgt klimavennlige materialer og at studentbyen har eget jordvarmeanlegg. Studenthusene bygges som et [Futurebuilt-prosjekt](http://www.futurebuilt.no/Nyheter#!/Nyheter/Studentboliger-blir-FutureBuilt-prosjekt), som innebærer at det også stilles krav til redusert klimagassutslipp i forbindelse med transport, energibruk og materialbruk under byggingen.

* SiO ønsker å ta større ansvar for klima og miljø i de nye byggeprosjektene våre, sier Gjerdset. - Nybyggene på Kringsjå er de første som bygges nytt på studentbyen siden 1971. Det gir oss helt andre muligheter til å ta miljøteknologi i bruk enn tidligere generasjoner av studenter. Dagens studenter er opptatt av å ta bærekraftige valg og derfor investerer vi noe av semesteravgiften i grønt ansvar.

**Fakta om Kringsjå studentby og klima:**

* Studenter ved høgskoler og universitet tilknyttet SiO må hvert semester betale semesteravgift. Semesteravgiften til SiO er på 600,- og er med på å finansiere tilbud som studentboliger, barnehager, helse- og rådgivningstjenester.
* 4,4 millioner av semesteravgiften 2017 skal gå til å finansiere solceller på Kringsjå studentby.
* Solceller på taket produserer elektrisitet, mens jordvarmen hovedsakelig brukes til å varme varmtvann.
* Solcellene er beregnet å dekke ca. 25 prosent av byggenes behov for elektrisitet.
* Jordvarmen kommer fra egne brønner på studentbyen og er beregnet til å dekke ca. 40-50 prosent av byggenes varmtvannsbehov.
* Massivtre er et miljøvennlig byggemateriale. Prosjektet bygges som et [Futurebuilt-prosjekt](http://www.futurebuilt.no/English/Pilot-projects#!/English/Pilot-projects/Nye-Kringsjaa-studentboliger), med strenge klimakrav.